CELEX: 31989D0408
Language: el
Date: 1989-06-09 00:00:00
Title: 89/408/ΕΟΚ: Απόφαση της Επιτροπής της 9ης Ιουνίου 1989 σχετικά με διαδικασία δυνάμει του άρθρου 85 της συνθήκης ΕΟΚ (IV/27.958 National Sulphuric Acid Association)

Avis juridique important

|

31989D0408

89/408/ΕΟΚ: Απόφαση της Επιτροπής της 9ης Ιουνίου 1989 σχετικά με διαδικασία δυνάμει του άρθρου 85 της συνθήκης ΕΟΚ (IV/27.958 National Sulphuric Acid Association)  

Επίσημη Εφημερίδα αριθ. L 190 της 05/07/1989 σ. 0022 - 0025

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 9ης Ιουνίου 1989  σχετικά με διαδικασία δυνάμει του άρθρου 85 της συνθήκης ΕΟΚ ( IV/27.958 - National Sulphuric Acid Association)  (Το κείμενο στην αγγλική γλώσσα είναι το μόνο αυθεντικό)  (89/408/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό αριθ. 17 του Συμβουλίου της 6ης Φεβρουαρίου 1962 πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως τα άρθρα 6 και 8,  την αίτηση της National Sulphuric Acid Association Ltd, βάσει του άρθρου 8 παράγραφος 2 του κανονισμού αριθ. 17, για παράταση της απόφασης 80/917/ΕΟΚ της Επιτροπής (2) για δέκα περαιτέρω έτη ·  τη δημοσίευση, δυνάμει του άρθρου19 παράγραφος 3 του κανονισμού αριθ. 17, του ουσιώδους περιεχομένου του κανονισμού λειτουργίας του προμηθευτικού συνεταιρισμού της επιχείρησης National Sulphuric Acid Association Ltd, Λονδίνο, και των σχετικών αλλαγών που σημειώθηκαν μετά την έκδοση της απόφασης 80/917/ΕΟΚ της Επιτροπής (3), με την οποία η Επιτροπή χορήγησε απαλλαγή, δυνάμει του άρθρου 85 παράγραφος 3, στον κανονισμό λειτουργίας και για περίοδο λήγουσα στις 31 Δεκεμβρίου 1988,  Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων, δυνάμει του άρθρου 10 παράγραφος 3 του κανονισμού αριθ. 17,  Εκτιμώντας ότι:  Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ  (1) Τη διαχείριση του προμηθευτικού συνεταιρισμού (αποκαλούμενου στο εξής «συνεταιρισμός») της ένωσης National Sulphuric Acid Association Ltd (αποκαλούμενης στο εξής «ένωση») ασκεί μια επιτροπή, η οποία διαπραγματεύεται και προβαίνει στις αγορές των ποσοτήτων εισαγόμενου θείου που απαιτούνται για την κάλυψη των αναγκών των μελών της ένωσης.  Κάθε μέλος οφείλει να προμηθεύεται από τον συνεταιρισμό τουλάχιστον το 25 % του συνολικού εισαγόμενου θείου που αγοράζει κατά τη διάρκεια ενός ημερολογιακού έτους· ως προς δε το υπόλοιπο 75 %, είναι ελεύθερο να το προμηθεύεται από άλλες πηγές εκτός συνεταιρισμού. Δεν υπάρχει κανένας απολύτως περιορισμός των μελών να προμηθεύονται θείο από εγχώριες πηγές.  Εάν κατά τη διάρκεια ενός έτους ένα μέλος προμηθευθεί λιγότερο από το 25 % των αντίστοιχων αναγκών του από το συνεταιρισμό, θεωρείται ότι αποσύρεται από το συνεταιρισμό μετά τη λήξη του έτους αυτού. Ωστόσο, είναι δυνατόν να ζητήσει την επανένταξή του στο συνεταιρισμό από την 1η Ιουλίου ή την 1η Ιανουαρίου που έπεται της δωδεκάμηνης προειδοποίησης στην οποία οφείλει να προβεί σχετικά.  Το εισαγόμενο θείο (κατά 86 % περίπου σε υγρή και κατά 14 % σε στερεά μορφή) μεταπωλείται από το συνεταιρισμό στα μέλη του σε τιμές κόστους.  (2) Μετά την απόφαση 80/917/ΕΟΚ περί απαλλαγής («απόφαση») επήλθαν οι ακόλουθες αλλαγές:  α) αυτή τη στιγμή μέλη του συνεταιρισμού 12 εταιρείες (σε σύγκριση με τις 19 του 1980), οι οποίες καλύπτουν μαζί τη συνολική παραγωγή θειικού οξέος στο Ηνωμένο Βασίλειο, ενώ το 1980 ένας βασικός παραγωγός θειικού οξέος, ο οποίος  χρησιμοποιούσε περίπου το 11 % του συνολικού εισαγόμενου θείου στο Ηνωμένο Βασίλειο, δεν ήταν μέλος του εν λόγω συνεταιρισμού. Ο παραγωγός αυτός είχε προσχωρήσει στο συνεταιρισμό το 1981, αλλά το 1986 αποχώρησε από το συνεταιρισμό, αφού στο μεταξύ είχε παύσει την παραγωγή θειικού οξέος στην επιχείρησή του·  β) αν και από το 1980 τα μέλη του συνεταιρισμού ήταν ελεύθερα να καλύπτουν μέχρι και το 75 % των αναγκών τους σε εισαγόμενο θείο με αγορές εκτός συνεταιρισμού, σχεδόν όλα τα μέλη του συνεταιρισμού συνέχισαν να αγοράζουν όλο το εισαγόμενο θείο που χρειάζονταν για την παραγωγή θειικού οξέος μέσω του συνεταιρισμού, με μερικές εξαιρέσεις, μεταξύ 1980 και 1985, μελών του συνεταιρισμού που αγόραζαν μέρος των ποσοτήτων εισαγόμενου θείου για την παραγωγή θειικού οξέος από πηγές εκτός συνεταιρισμού. Μερικά μέλη του συνεταιρισμού αγοράζουν από εγχώριες πηγές ποσότητες θείου που αντιστοιχούν στο 15 % περίπου του συνολικού θείου που χρησιμοποιούν οι βιομηχανίες του τομέα αυτού στο Ηνωμένο Βασίλειο·  γ) στο Ηνωμένο Βασίλειο εισάγεται θείο από την Πολωνία, τις Ηνωμένες Πολιτείες, τον Καναδά, το Μεξικό, τη Γαλλία και την Ομοσπονδιακή Δημοκρατία της Γερμανίας· οι εισαγωγές από κοινοτικές χώρες αντιστοιχούν συνολικά στο 35 % περίπου των συνολικών αγορών του συνεταιρισμού·  δ) το 1987 η παραγωγή θειικού οξέος στο Ηνωμένο Βασίλειο ήταν 2,2 εκατομμύρια τόνοι, σε σύγκριση με τα 3,5 εκατομμύρια τόνους όταν επετράπη η εξαίρεση. Η μείωση αυτή οφείλεται κυρίως στις μεταβολές που σημειώθηκαν στις ανάγκες σε θειικό οξύ για την παραγωγή ορισμένων κύριων προϊόντων, για λόγους οικονομικούς και τεχνικούς·  ε) το ποσοστό του θειικού οξέος που παράγεται από τα μέλη του συνεταιρισμού και πωλείται σε τρίτους ανέρχεται και πάλι σε 30 %, όπως αναφερόταν και στην απόφαση περί εξαίρεσης, αφού στο ενδιάμεσο διάστημα μειώθηκε σε 27 %.  (3) Στόχος του συνεταιρισμού είναι να παρέχει στα μέλη συμφέρουσες τιμές και άλλα πλεονεκτήματα, όπως μεγαλύτερη ευελιξία στη διανομή και μεγαλύτερη ασφάλεια στον εφοδιασμό, μέσω από κοινού διαπραγματεύσεων και αγορών από τους περιορισμένου αριθμού βασικούς παγκόσμιους προμηθευτές. Τούτο ισχύει ιδίως για εκείνα τα μέλη που αγοράζουν μικρές ποσότητες θείου και τα οποία αλλιώς θα είχαν δυσκολίες να επιτύχουν λογικές τιμές ή ακόμη και να εφοδιασθούν, ιδίως σε περιόδους όπου η ζήτηση υπερβαίνει την προσφορά. Σε αντίθεση με ένα μεμονωμένο μέλος, ιδίως όταν έχει μικρές ανάγκες, ο συνεταιρισμός μπορεί να ζητήσει από έναν προμηθευτή να παραδώσει θείο σε υγρή μορφή, όταν οι βιομηχανικές εγκαταστάσεις του μέλους βρίσκονται σε ευνοϊκή απόσταση για οδική μεταφορά από ένα λιμενικό τερματικό σταθμό, ή, αλλιώς, να παραδώσει ένα πλήρες φορτίο θείου σε στερεά μορφή σε εκείνον τον λιμένα ο οποίος παρέχει την καλύτερη πρόσβαση για ένα ή περισσότερα μέλη. Λόγω του υψηλού κόστους της οδικής μεταφοράς, ιδίως για το υγρό θείο, η επιλογή του λιμένα μπορεί να είναι καθοριστικής σημασίας για την τιμή που καταβάλλεται για παράδοση στο εκάστοτε εργοστάσιο.  Το γεγονός ότι ο συνεταιρισμός μπορεί να εγγυηθεί στους προμηθευτές υγρού θείου την αγορά ορισμένων ελάχιστων ποσοτήτων, είναι σημαντικό για τη διασφάλιση της αποδοτικότητας των τερματικών σταθμών τους οποίους εγκαθιστούν και διαχειρίζονται οι προμηθευτές.  (4) Η υποβολή αίτησης για παράταση της απαλλαγής για μια δεκαετή περίοδο από τις 31 Δεκεμβρίου 1988 και εξής έχει ως κίνητρο την επιθυμία της ένωσης να είναι σε θέση να συνάπτει συμβάσεις προμηθειών κανονικής διάρκειας, πράγμα που σημαίνει για τον εν λόγω βιομηχανικό κλάδο συμβάσεις πενταετείς ή, σε μερικές περιπτώσεις, και επταετείς.  (5) Μετά τη δημοσίευση των ανωτέρω πραγματικών περιστατικών, δυνάμει του άρθρου 19 παράγραφος 3 του κανονισμού αριθ. 17, στα πλαίσια της οποίας η Επιτροπή ανήγγειλε την πρόθεσή της να ανανεώσει την απόφαση, ο γάλλος παραγωγός θείου και προμηθευτής του συνεταιρισμού εξέφρασε τη συγκατάθεσή του για την ενέργεια στην οποία προτίθεται να προβεί η Επιτροπή. Δεν ελήφθησαν άλλες παρατηρήσεις από πλευράς τρίτων.  ΙΙ. ΝΟΜΙΚΗ ΕΚΤΙΜΗΣΗ  Α. Άρθρο 85 παράγραφος 1  (6) Για τους ίδιους λόγους που αναφέρονται και στην απόφαση, ο κανονισμός του συνεταιρισμού εξακολουθεί να θεωρείται ότι εμπίπτει στο πεδίο εφαρμογής του άρθρου 85 παράγραφος 1, ιδίως δε διότι:  α) κάθε μέλος του συνεταιρισμού, κατά το ποσοστό το οποίο έχει δεσμευθεί να αγοράζει μέσω του συνεταιρισμού (δηλαδή το 25 % των ετήσιων αναγκών του), δεν έχει τη δυνατότητα να ανταγωνίζεται με τα άλλα μέλη του συνεταιρισμού με σκοπό να εξασφαλίσει από τους προμηθευτές πλεονεκτικότερους όρους από εκείνους που έχει επιτύχει η επιτροπή διαχείρισης του συνεταιρισμού·  β) στο βαθμό τον οποίο τα μέλη του συνεταιρισμού έχουν δεσμευθεί να αγοράζουν ένα ποσοστό μέσω του συνεταιρισμού, οι κοινοτικοί προμηθευτές δεν έχουν τη δυνατότητα να πωλούν απευθείας στα μέλη αυτά. Κατά το ποσοστό αυτό, λοιπόν, οι κοινοτικοί προμηθευτές αναγκάζονται να συναλλάσσονται με έναν και μοναδικό αγοραστή στο Ηνωμένο Βασίλειο·  γ) το γεγονός ότι το θείο καλύπτει ένα σημαντικό μέρος του κόστους παραγωγής του θειικού οξέος επηρεάζει όχι μόνο την προσφορά και τις τιμές του οξέος αυτού αλλά και πολυάριθμων προϊόντων για την παραγωγή των οποίων είναι αναγκαίο το θειικό οξύ. Τα προϊόντα αυτά τα εμπορεύονται στην Κοινότητα τα μέλη του συνεταιρισμού και άλλοι παραγωγοί. Β. Άρθρο 85 παράγραφος 3  (7) Με βάση τα στοιχεία που έχει στη διάθεσή της, η Επιτροπή κατέληξε στο συμπέρασμα ότι τα πλεονεκτήματα της δραστηριότητας του συνεταιρισμού (π.χ. πλεονεκτήματα που αφορούν τις τιμές και τη μεταφορά, όπως προμήθεια ενός ολόκληρου φορτίου για περισσότερα μέλη του συνεταιρισμού με μικρές ανάγκες καθώς επίσης μεγαλύτερη εξασφάλιση όσον αφορά τις προμήθειες, βλέπε παραπάνω σημείο 3) εξακολουθούν να δικαιολογούν την εφαρμογή του άρθρου 85 παράγραφος 3.  (8) Δεδομένου ότι το 30 % της συνολικής ποσότητας του θειικού οξέος που παράγεται από τα μέλη του συνεταιρισμού πωλείται σε τρίτους, ο ανταγωνισμός μεταξύ των μελών του συνεταιρισμού στην αγορά του θειικού οξέος είναι εξασφαλισμένη. Εξάλλου ο καταναλωτής, δηλαδή ο αγοραστής του θειικού οξέος και των διαφόρων προϊόντων για την παραγωγή των οποίων χρησιμοποιείται το θειικό οξύ (π.χ. λιπάσματα, χρώματα βαφής επιφανειών, ίνες, απορρυπαντικά, σαπούνι), θα αγοράζει τα προϊόντα αυτά σε τιμές που θα ανταποκρίνονται στην ευνοϊκότερη τιμή που θα καταβάλλουν τα μέλη του συνεταιρισμού, δεδομένου ότι υπάρχει ανταγωνισμός ως προς τα προϊόντα αυτά όχι μόνο ανάμεσα στα μέλη του συνεταιρισμού αλλά και με άλλους παραγωγούς στην Κοινότητα.  (9) Το γεγονός ότι τα μέλη του συνεταιρισμού δεν χρησιμοποίησαν το δικαίωμά τους να αγοράζουν μέχρι και το 75 % του εισαγόμενου θείου από πηγές εκτός συνεταιρισμού, φαίνεται ότι οφείλεται μόνο στους ευνοϊκούς όρους τους οποίους ο συνεταιρισμός ήταν σε θέση να διαπραγματευθεί υπέρ των μελών του. Ωστόσο, ο περιορισμός της δέσμευσης των μελών του συνεταιρισμού στο 25 % τους παρέχει την αναγκαία ευελιξία για αγορές, εφόσον το επιθυμούν, και από πηγές εκτός συνεταιρισμού.  Γ. Άρθρο 8 του κανονισμού αριθ. 17  (10) Το άρθρο 2 της απόφασης υποχρέωνε την ένωση να ενημερώνει την Επιτροπή σχετικά με κάθε τροποποίηση ή προσθήκη ή διακοπή της ισχύος του κανονισμού του συνεταιρισμού, καθώς και για κάθε αλλαγή στο χαρακτήρα ή τους στόχους του συνεταιρισμού, συμπεριλαμβανομένων και τυχόν αλλαγών ή απορρίψεων αιτήσεων για εγγραφή στο συνεταιρισμό. Επιπλέον, η ένωση ήταν υποχρεωμένη να υποβάλει στην Επιτροπή, κάθε έτος και το αργότερο μέχρι τις 31 Ιανουαρίου, έκθεση σχετικά με τις ποσότητες θείου που είχε αγοράσει κατά το προηγούμενο έτος κάθε μέλος του συνεταιρισμού, τόσο από τον συνεταιρισμό όσο και από πηγές εκτός του συνεταιρισμού.  Οι όροι περί υποβολής εκθέσεων ετηρήθησαν σε όλη την περίοδο ισχύος της απαλλαγής, θα πρέπει δε να προβλεφθούν και πάλι για την περίοδο παράτασης της απαλλαγής αυτής δυνάμει του άρθρου 8 παράγραφος 2 του κανονισμού αριθ. 17.  (11) Δυνάμει του άρθρου 8 παράγραφος 1 του κανονισμού αριθ. 17, οι αποφάσεις της Επιτροπής βάσει του άρθρου 85 παράγραφος 3 της συνθήκης πρέπει να εκδίδονται για μια συγκεκριμένη περίοδο. Στην παρούσα περίπτωση, η ανανέωση της απόφασης για περίοδο δέκα ετών κρίνεται ενδεδειγμένη, έτσι ώστε η ένωση να είναι σε θέση να συνάπτει στον αντίστοιχο βιομηχανικό κλάδο συμβάσεις κανονικής διάρκειας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η απαλλαγή που χορηγήθηκε με την απόφαση 80/917/ΕΟΚ παρατείνεται μέχρι τις 31 Δεκεμβρίου 1998.  Άρθρο 2  Η απαλλαγή χορηγείται με τους ίδιους όρους που προβλέπονται στο άρθρο 2 της απόφασης 80/917/ΕΟΚ.  Άρθρο 3  Η παρούσα απόφαση απευθύνεται στους:  - The National Sulphuric Acid Association Ltd,  140 Park Lane,  London W1Y 4DT,  Ηνωμένο Βασίλειο.  - Albright & Wilson Ltd,  210-222 Hagley Road West,  Oldbury,  Warley,  West Midlands B68 ONN,  Ηνωμένο Βασίλειο.  - The Associated Octel Co. Ltd,  Ellesmere Port,  South Wirral,  Cheshire L65 4HF,  Ηνωμένο Βασίλειο.  - Courtaulds plc,  Barton Dock Road,  Stretford,  Manchester M32 OTD,  Ηνωμένο Βασίλειο.  - Hays Chemical Distribution Ltd,  Rawdon House,  Green Lane,  Yeadon,  Leeds LS19 7XX,  Ηνωμένο Βασίλειο.  - Imperial Chemical Industries plc,  ICI Chemicals & Polymers Ltd,  PO Box 14,  Runcorn,  Cheshire WA7 4QG,  Ηνωμένο Βασίλειο.  - RTZ Chemicals - ISC Division,  St Andrew's Road,  Avonmouth,  Bristol BS11 9HP,  Ηνωμένο Βασίλειο. - Laporte Industries Ltd,  PO Box 2,  Moorfield Road,  Widnes,  Cheshire WA8 OJU,  Ηνωμένο Βασίλειο.  - Richardsons Fertilisers Ltd,  Herdman Channel Road,  Belfast BT3 9AP,  Ηνωμένο Βασίλειο.  - Scottish Agricultural Industries plc,  Leith Fertiliser Works,  67 Edinburgh Dock,  Leith Docks,  Edinburgh EH6 7DS,  Ηνωμένο Βασίλειο.  - Staveley Chemicals Ltd,  Staveley Works,  Chesterfield,  Derbyshire S43 2PB,  Ηνωμένο Βασίλειο.  - Synthetic Chemicals Ltd,  Four Ashes Works,  near Wolverhampton,  West Midlands WV10 7BP,  Ηνωμένο Βασίλειο.  - Tioxide UK Ltd,  Billingham,  Cleveland TS23 1PS,  Ηνωμένο Βασίλειο.  Βρυξέλλες, 9 Ιουνίου 1989.  Για την Επιτροπή  Sir Leon BRITTAN  Αντιπρόεδρος  (1) ΕΕ αριθ. 13 της 21. 2. 1962, σ. 204/62.  (2) ΕΕ αριθ. L 260 της 3. 10. 1980, σ. 24.  (3) ΕΕ αριθ. C 164 της 23. 6. 1988, σ. 3.